ועדת הפנים ואיכות הסביבה, כנסת 16, פרוטוקול מספר 386, 2005-02-21 09:30

גאלב מג'אדלה: שלום לכולם, אני מתכבד לפתוח את ישיבת ועדת הפנים ואיכות הסביבה.

גאלב מג'אדלה: קיבלנו מנשיאות הכנסת את הצעתו לסדר היום (דיון מהיר) של חבר הכנסת פרופ' אריה אלדד, בנושא אכיפת מהירות בכבישים מהירים.

גאלב מג'אדלה: אני מציע שחבר הכנסת אלדד יפתח בדברים.

אריה אלדד: תודה על האפשרות לקיים את הדיון הזה.

אריה אלדד: בראשית דבריי אני אומר שחלק גדול מהחומר הועבר אליי על-ידי ידידי ד"ר יעקב אדלר.

אריה אלדד: הוא לא נמצא בארץ ונבצר ממנו להשתתף בדיון ולהציג בעצמו את הדיון.

אריה אלדד: זה איננו תחום המומחיות שלי, אבל הנתונים הם נתונים שהתפרסמו בספרות הרפואית ובספרות חקר התאונות.

אריה אלדד: אני ביקשתי את הדיון הדחוף בנושא הזה משום שהתפרסמו בתקשורת לפני כעשרה ימים ידיעות שמשטרת ישראל מתכוונת לעצום עין מחריגות מהירות עד 120 קמ"ש לשעה, ואני נותן לזה כותרת שיפוטית אבל זו להבנתי התוצאה, מבלי לשנות את החקיקה.

אריה אלדד: כלומר, לא לשנות את תקנות התעבורה ולא לאכוף אותן לחריגות מהירות עד 120 קמ"ש.

אריה אלדד: אני מניח שזה תלוי וישתנה בהתאם לכבישים.

אריה אלדד: כל מה אני ידעתי כרופא וכמי שמתעסק בטראומה, היה שמהירות תורמת תרומה ישירה לקטלניות של תאונות הדרכים.

אריה אלדד: יש ויכוח גדול בספרות, ואינני יודע להכניס את ראשי לתוכו, האם מהירות מוסיפה גם לשיפור התאונות בקרב המשתמשים בכביש.

אריה אלדד: אבל, אין ויכוח שמהירות גבוהה גורמת לקטלניות גבוהה יותר של אלה שמעורבים בתאונה.

אריה אלדד: המתמטיקה והפיזיקה של הדברים האלה הם ברורים לגמרי.

אריה אלדד: האנרגיה הקינטית שנוספת לגופים כאשר הם נוסעים במהירות גבוהה ונעצרים בבת אחת, נמסרת לתוך הגופים.

אריה אלדד: כאשר חלקי מכונית נכנסים בתוך אדם או אדם נכנס בתוך חלקי מכונית במהירות של 100 קמ"ש, האנרגיה הקינטית גבוהה הרבה יותר לעומת מצב שזה קורה במהירות של 50 קמ"ש.

אריה אלדד: לכן, הקטלניות למרות אמצעי הבטיחות.

אריה אלדד: יש מספר נתונים מהעולם, ואני באמת לא אלאה את האנשים.

אריה אלדד: נדמה לי שאנשי המקצוע שיושבים בחדר מכירים את הדברים טוב ממני.

אריה אלדד: אבל במחקר שנערך בשנות התשעים בארצות הברית, ב-24 מדינות שבהן עלתה המהירות המותרת, נרשמה עלייה בתמותה בתאונות הדרכים ב-15%.

אריה אלדד: באותן 24 מדינות התוצאה היתה עליה בתמותה של כ-450 עד 500 הרוגים.

אריה אלדד: בשנת 2003 ברוב מדינות ארצות-הברית העלו את המהירות המותרת ל-75 מייל לשעה, והגידול בשיעור מקרי המוות היה 38%.

אריה אלדד: מדובר בערך ב-780 מקרי מוות בשנה.

אריה אלדד: בישראל כאשר מהירות הנסיעה עלתה מ-90 ל-100 קמ"ש בשלושה כבישים בין-עירוניים בשנת 1993, נגרמה עלייה בשיעור דומה של 15% בשיעור מקרי המוות.

אריה אלדד: בהונג קונג הנתונים אפילו דומים מבחינת מספר מקרי המוות.

אריה אלדד: זה מדהים עד כמה בארצות שונות עלייה במהירות המותרת גורמת לשיעור דומה של עלייה במקרה המוות, כאשר עלייה במקרה הזה היא מ-70 ל-80 קמ"ש, דומה במקצת לעלייה שהיתה אצלנו.

אריה אלדד: יש כאן טבלה מסכמת של הנתונים האלה כאשר התמונה ההפוכה גם היא נכונה.

אריה אלדד: במקומות שבהם הפחיתו את המהירות המותרת, בארצות הברית היתה המהירות המותרת ב-74 55 מייל לשעה, וההערכה באותו גוף שמסכם את שיעור תאונות הדרכים ואת מספרי תאונות הדרכים, ובארצות הברית הסיכום הוא מ-1984, שנחסכו בין 3,000 ל-3,500 חיי אדם.

אריה אלדד: בשוויץ הורידו את המהירות מ-130 קמ"ש ל-120 קמ"ש בשנת 1985, והתמותה ירדה ב-12%, בשוודיה ב-21%.

אריה אלדד: אני לא אלאה אתכם בנתונים בכל הארצות, אבל הם מצויים במצגת הזאת.

אריה אלדד: אנחנו רואים שעלייה במהירות המותרת מצד אחד גורמת לעלייה בתמותה בתאונות דרכים, כאשר ההיפך גם הוא נכון.

אריה אלדד: ירידה במהירות המותרת מורידה ומקטינה את התמותה בתאונות דרכים.

אריה אלדד: אני רוצה להראות עוד נתון אחד שהוא החישוב המתמטי.

אריה אלדד: החישוב המתמטי אומר שעלייה של 1% אחד במהירות הנסיעה בשעת ההתנגשות תגרום לעלייה של 4% בתמותת נוסעי רכב והולכי רגל.

אריה אלדד: זו המתמטיקה שמסכמת את רוב העבודות שנעשו בתחום, וזה המספר שצריך להיות נר לרגלנו.

אריה אלדד: משום שכאשר אנחנו אומרים שמשטרת ישראל מתכוונת מעתה ואילך לעצום עיין וגם מכונית שנוסעת ב-120 קמ"ש זה בסדר והיא לא תקבל דוח ולא יורידו אותה מהכביש אם הנהג הוא עבריין כרוני, אפשר לעשות חשבון.

אריה אלדד: אם עלינו מ-100 ל-120 קמ"ש עלינו ב-20%.

אריה אלדד: זה מה שיקרה בשיעורי התמותה.

אריה אלדד: נדמה לי שאנחנו עוסקים בדיני נפשות ולכן הדיון דחוף.

אריה אלדד: אני מקווה שנוכל למצות אותו לאיזשהן המלצות מעשיות.

אריה אלדד: תודה רבה.

גאלב מג'אדלה: תודה רבה לחבר הכנסת אלדד.

גאלב מג'אדלה: זכות התשובה והתגובה למר משה בן זקרי.

משה בן זקרי: ראשית, אני רוצה להגיד שהמשטרה לא מוותרת והיא לא עוצמת עין.

משה בן זקרי: היא לא תאכוף רק מ-120 קמ"ש ומעלה.

משה בן זקרי: חבר הכנסת אלדד, אני לא יודע אם פרופ' אדלר אמר לך שהוא גם פגש את ראש אגף התנועה לאחר מכן.

משה בן זקרי: הסברנו לו את הדבר הזה והוא קיבל את ההסבר.

משה בן זקרי: מבחינתו לפחות, הבנו שהוא הבין את המסר.

משה בן זקרי: באגף התנועה נערכה סדנא אסטרטגית במטרה לראות מה אנחנו הולכים לעשות לקראת שנת 2005.

משה בן זקרי: תוך כדי בדיקה עלו מספר נתונים, ולאור הנתונים האלה היינו חייבים לעדכן את מדיניות האכיפה שלנו גם בנושא מהירות.

משה בן זקרי: אם אתם רוצים אני יכול להראות לכם את כל מצגת האסטרטגיה של אגף התנועה.

משה בן זקרי: אם לא, אני אתייחס רק לעניין המהירות.

משה בן זקרי: אני לא אתייחס על דברים אחרים שגם בהם עשינו איזשהו שינוי.

משה בן זקרי: אני אתן כמה נתוני רקע שמהם אני אגיע לנושא המהירות.

משה בן זקרי: משטרת ישראל רושמת 1.5 מיליון דוחות בשנה, מתוכם כ-200 עד 250 אלף דוחות אוטומטיים שהם דוחות מהירות ורמזור אדום.

משה בן זקרי: ישנן 450 אלף פניות נהגים בשנה מתוך 1.5 מיליון הדוחות האלה.

משה בן זקרי: זה אומר שכמעט כל דוח שלישי חוזר למשטרת ישראל עם פנייה של נהג לביטול.

משה בן זקרי: זה מעסיק מערך עורפי שהוא מעל לתקנים.

משה בן זקרי: הדבר הזה ממש מטריד אותנו.

משה בן זקרי: אנחנו בדקנו את פניות הנהגים וראינו שהן מחולקות כמעט בצורה רבעונית.

משה בן זקרי: ישנן בקשות לביטול דוח, בקשות להמרת דוחות בהמרה, הצגת רשיונות, ביטול דוחות, ועוד.

משה בן זקרי: אנחנו בדקנו 950 אלף דוחות שנרשמו בשנת 2003 וגילינו כמה צווארי בקבוק שאנחנו חייבים לטפל בהם.

משה בן זקרי: בין היתר, ישנו נושא המהירות והוא 17%, ואני מדבר פה על קרוב ל-200-250 אלף דוחות מהירות.

משה בן זקרי: ישנו נושא אמצעי בטיחות שזה חגורות, רשיונות ופלאפונים ועוד.

משה בן זקרי: אני אתייחס עכשיו לדוחות האוטומטיים, ובינהם נושא המהירות.

משה בן זקרי: אנחנו משתמשים בשלושה מכשירי אכיפה אוטומטיים.

משה בן זקרי: ראשית, מהירות ברכב.

משה בן זקרי: זהו רכב שעומד בצד ומצלם מהירויות.

משה בן זקרי: שנית, מהירות נייח.

משה בן זקרי: אלו מצלמות על עמודים שנמצאים בכביש מס' 4.

משה בן זקרי: המכשיר השלישי הוא רמזור.

משה בן זקרי: שלושת המכשירים האלה נותנים 96% דוחות מסוג קנס, ו-4% מסוג הזמנה לדין.

משה בן זקרי: ככל שהעבירה היא יותר חמורה אז זה בסופו של דבר הזמנה לדין.

משה בן זקרי: ככל שהמהירות היא יותר חורגת אז הקנס והעונש הוא יותר חמור.

משה בן זקרי: בתחום העירוני עד 20 ק"מ מעל למותר זה קנס של 250 שקל.

משה בן זקרי: מ-21 עד 30 ק"מ הקנס הוא 750 שקל, ומ-31 ק"מ יותר אז יש כבר הזמנה לדין.

משה בן זקרי: בכביש בין-עירוני נסיעה שהיא עד 25 ק"מ מעל למותר הקנס הוא 250 שקלים.

משה בן זקרי: ב-26 עד 40 ק"מ הקנס הוא 750 שקלים.

משה בן זקרי: 41 ק"מ יותר מהמותר ומעלה זה כבר הזמנה לדין.

משה בן זקרי: כשבדקנו את דוחות המהירות ראינו שבין 50% ל-60% מהדוחות הם דוחות של 250 שקל, ואין ניקוד.

משה בן זקרי: אין אלמנט של הרתעה בעבירות הללו.

משה בן זקרי: לעומת זאת, בעבירות הכבדות שהקנס עליהן הוא 750 שקלים ויש גם הזמנה לדין, אנחנו רואים אחוזים נמוכים.

משה בן זקרי: אנחנו חשבנו שאנחנו צריכים להמעיט בנושא של ה-250 שקל מבלי לוותר על העבירה הזאת, ולתת יותר בעבירות החמורות.

משה בן זקרי: מה שקורה הוא שאנחנו מכניסים סרט למצלמות ואחרי שעה או שעתיים הסרט נגמר במהירויות הקטנות, ועובר עוד שבוע עד שמחליפים עוד סרט כי זהו כוח-האדם והאמצעים שיש לנו.

משה בן זקרי: בינתיים, במשך השבוע הזה אני מפספס את כל המהירויות הגבוהות שהקנס עליהן הוא 750 שקל או הזמנה לדין.

משה בן זקרי: אנחנו אמרנו שנעשה את זה בצורה קצת יותר חכמה.

משה בן זקרי: אנחנו אמרנו שבתחום העירוני 25% מהאכיפה שלנו תהיה בקנסות של עד 20 ק"מ שזה 250 שקל קנס.

אריה אלדד: לא מהאכיפה האוטומטית.

אריה אלדד: 25% האלה אתה לא תפעיל אותם באוטומט.

משה בן זקרי: גם באוטומט.

משה בן זקרי: בואו נניח שאני מפעיל ארבע מצלמות אוטומט.

משה בן זקרי: אני יכול לשים היום מצלמה אחת שתעבוד על 250 שקל, והשאר 750 שקל, כאשר המצלמה של 250 שקל, היא כל פעם מצלמה אחרת.

משה בן זקרי: זאת אומרת, גורם ההפתעה נשאר.

משה בן זקרי: אף פעם לא יודעים איפה הדבר הזה עובד.

משה בן זקרי: בתחום הבין-עירוני שבו יש הכי הרבה דוחות מסוג 250 שקל קנס, אנחנו אומרים ש-15% יהיה על 250 שקל, והשאר יהיה מ-750 ומעלה.

משה בן זקרי: זאת אומרת, אנחנו לא מוותרים על האכיפה של המהירויות הללו, אבל בינתיים אנחנו גם תופסים באמת את מי שעושה את העבירות הקשות.

משה בן זקרי: יש ניקוד גם לצד העבירות הקשות, מה שאין בעבירות עם קנס של 250 שקל.

משה בן זקרי: היום אדם יכול להיות עם עשרים עבירות של 250 שקל קנס, ומבחינת החוק אין לו אפילו נקודה אחת.

משה בן זקרי: אלו הסיבות שהביאו אותנו לזה שאנחנו נאכוף את המהירויות, נתמקד במהירויות הגבוהות מבלי לוותר על המהירויות הנמוכות.

משה בן זקרי: המהירויות הנמוכות נשארות כאשר זה ספורדי ממקום למקום ולא באופן קבוע כך שאין יכולת ללמוד אותנו.

משה בן זקרי: כמובן שיש עוד הרבה דברים ברמה האסטרטגית.

אריה אלדד: האם אתם יודעים לעשות הערכה על סמך ההחלטה הזאת בכמה תעלה המהירות הממוצעת של התנועה בארץ?

משה בו זקרי: אנחנו רק התחלנו.

משה בו זקרי: יושב פה ראש מדור מחקר, אנחנו מלווים את הנושא הזה ואנחנו כל הזמן עושים סקרי מהירויות.

משה בו זקרי: גם כאשר הצבנו את המצלמות האוטומטיות זה לווה במחקר, וגם הנושא הזה ילווה במחקר בסופו של דבר.

משה בו זקרי: אנחנו נראה מה אפשר לעשות.

משה בו זקרי: כרגע ישנו פרויקט במשטרת ישראל שנקרא א'/3 והוא אכיפה אלקטרונית אוטומטית.

משה בו זקרי: שם כל המדיה עוברת לדיגיטלית.

משה בו זקרי: זה עובר באופן ישיר מהמצלמה למרכז פענוח, וממרכז הפענוח יוצא הדוח לנהג.

משה בו זקרי: כאשר תהיה מדיה דיגיטלית כבר לא יהיה לנו את האלמנט של החלפת סרטים.

משה בו זקרי: אנחנו יכולים לשים אז את הכול במהירויות של 11-12 יותר מהמותר, ואז אין לנו את הבעיה של העדפה.

משה בו זקרי: אני מקווה שהדבר הזה ייכנס, כרגע זה נמצא בעבודת מטה.

משה בו זקרי: זה עניין גם של כספים.

משה בו זקרי: כרגע משטרת ישראל עובדת על פילם.

משה בו זקרי: התוכנית היא לעבור לדיגיטלי.

חזי שוורצמן: זה מה שקיים גם בעולם.

חזי שוורצמן: גם בעולם עברו לדיגיטלי רק לפני שנה.

אריה אלדד: אדוני היושב ראש, אני מבין את אילוצי כוח-האדם, אני מבין את ההחלטה של אפרטו להתרכז בעבירות הכבדות יותר.

אריה אלדד: אבל להערכתי, התוצאה הישירה של הדבר הזה זה סוג של התרת הרצועה.

אריה אלדד: כרגע לא חשוב מה האילוצים, אני מסתכל מנקודת המבט של חדרי המיון, חדרי הניתוח וחדרי המתים.

אריה אלדד: תהיה עלייה בפגיעות החמורות ובתמותה כתוצאה מהחלטה כזאת.

גאלב מג'אדלה: אני מסכים עם אדוני במסקנה.

גאלב מג'אדלה: אבל, אדוני צריך לזכור גם שיש באוצר תוכניות לקצץ להם 1,800 תקנים.

גאלב מג'אדלה: מה אדוני רוצה?

אריה אלדד: שהציבור ידע את המשמעות.

אריה אלדד: שהציבור ידע שכתוצאה מהדבר הזה אנחנו במקום לצמצם את כמות ההרוגים בתאונות דרכים מכ-500 בשנה, הולכים לעלות.

אריה אלדד: כל הדיבורים היפים על מלחמה בתאונות דרכים מתנפצים אל מול העובדות האלה שאנחנו הולכים במודע לעלות בשיעור ההרוגים בתאונות דרכים.

גאלב מג'אדלה: אני מסכים איתך, אנחנו הרי נמצאים כאן לטובת האזרח.

גאלב מג'אדלה: עם זאת, צריך לומר את האמת.

גאלב מג'אדלה: האם אתה רוצה שהם יאמרו לנו שהם מטפלים בנושא ומחר בבוקר הם יעמדו מול מציאות שבה הם לא יכולים להתמודד.

גאלב מג'אדלה: אומרים לנו את האמת.

גאלב מג'אדלה: אנחנו והם מהווים חזית אחת מול מישהו אחר.

גאלב מג'אדלה: המסקנה היא מאוד קשה, ואפילו מאוד עצובה.

גאלב מג'אדלה: מדובר בהצלת חיי אדם וכולנו כאן כדי להגן על המטרה הזאת.

אריה אלדד: אינני מתכוון לנגח את המשטרה, אני רק מתכוון שבאמצעות הוועדה תהיה יציאה לציבור, יציאה למקבלי ההחלטות, ואמירה ברורה שבמשאבים האלה איננו הולכים למרות הדיבורים היפים לצמצם את כמות ההרוגים בתאונות דרכים, אלא לעלות עלייה דרמטית במספר ההרוגים.

גאלב מג'אדלה: אני מסכים איתך, ועכשיו גם קיבלנו חיזוק לדברים.

גאלב מג'אדלה: זה לא שהמשטרה חושבת שהנושא הוא לא חשוב.

גאלב מג'אדלה: להיפך, הם מסכימים איתנו.

גאלב מג'אדלה: אתה בעצם מסכם את הישיבה, אבל לפני כן אנחנו רוצים לשמוע את שאר הגורמים שנמצאים כאן.

דן לינק: אני רוצה להעיר כמה הערות גם על רקע ההסברים שניתנו על-ידי ניצב משנה בן זקרי.

דן לינק: קודם כל, אני מבקש להבהיר, אולי בניגוד למה שאמר חבר הכנסת אלדד, שלהערכתנו העלאת מהירות בפועל היא דבר פופולרי, וזה לא משנה אם העלאה בחוק או העלאה בפועל על-ידי העלמת עין מהסוג שהמשטרה עומדת לעשות.

דן לינק: אם תשאל עשרה אנשים האם זה מוצדק לנסוע ב-20 ק"מ יותר מהר, תשעה מתוך עשרה האנשים יגידו שזה מצוין, טוב מאוד, וכל הכבוד למשטרה.

דן לינק: חבר הכנסת אלדד, לדעתי זה לא מספיק ללכת לציבור ולהזהיר אותו מפני התוצאות.

דן לינק: הרוב העצום של הציבור יאהב את ההחלטה הזאת, מפני שהרוב העצום נהנה ומיעוט קטן מת.

דן לינק: 10 אנשים, 20 אנשים ימותו, מה זה איכפת ל-3 מיליון נהגים?

דן לינק: אני אומר דברים לא נחמדים, אבל אני חושב שאלו הדברים הנכונים.

דן לינק: יכול להיות שאפשר להגיד אותם בסגנון יותר מתון.

דן לינק: מהירות יותר גבוהה אפשר להשיג בשתי דרכים.

דן לינק: אחת, לשנות את המהירות המרבית המותרת, ויש לחץ בכיוון הזה.

דן לינק: גם ועדת ליבנה שישבה בשנה האחרונה ממליצה בין היתר על העלאות מהירות בכבישים מסוימים.

דן לינק: הדבר הזה עדיין לא התקבל על-ידי שר התחבורה.

דן לינק: אבל, יש לחץ בכיוון הזה.

יורם אסידון: האם מותר לשאול מי לוחץ להעלות את המהירות?

דן לינק: כולם.

דן לינק: החל ממע"ץ וכלה בטכניון, וכלה בפרופסור ליבנה.

דן לינק: שלא יהיה ספק, העלאת מהירות היא דבר פופולרי.

דן לינק: ודאי שזה פופולרי משום שרבים נהנים ומעטים משלמים.

דן לינק: אם אנחנו באמת רוצים להקטין את מספר המעטים האלה אז לא מספיק להביא את זה לציבור.

דן לינק: פה הכנסת צריכה לדבר.

דן לינק: אגב, הכנסת במו ידיה בוועדת הכלכלה לפני שנתיים ביטלה את הנקודות על עבירות מהירות פעוטות, סליחה על המילה.

דן לינק: לדעתי, זו החלטה לא טובה והיא נעשתה בזמנו על-ידי ועדת הכלכלה פה אחד על-ידי ראש הוועדה אברהם פורז שהיה חבר הכנסת היחיד בישיבה.

גאלב מג'אדלה: אבל, גם החלטת יחיד היא דמוקרטית.

דן לינק: אני לא אמרתי שלא, חלילה.

דן לינק: מהירות מרבית מותרת זה כלל שקבעה החברה בדיוק כמו שאדוני קובע שהישיבה תתחיל בשעה 9:30, ואם רוב האנשים יאחרו אתה לא תאהב את זה.

דן לינק: אתה אולי מוכן להעלים עין מאיחור של שתי דקות.

דן לינק: אבל, אתה לא תעלים עין מאיחור של חצי שעה.

דן לינק: הנמשל ברור.

דן לינק: אנחנו מעלימים עין.

דן לינק: גם אנחנו ברשות מכירים בזה שיש דבר שנקרא מרווח חסד.

דן לינק: נניח והמהירות המרבית המותרת היא 90 קמ"ש, והמשטרה לא תאכוף עד 100 קמ"ש מפני שיש אי דיוקים ויש כל מיני דברים.

דן לינק: אבל אנחנו לא אוהבים את ההחלטה לעשות את זה ל-20,30 או 40 קמ"ש כמרווח חסד.

דן לינק: ההפרה של כללי המהירות המרבית המותרת, בפועל המדיניות הזאת תתבטא כמובן בכך שהמצלמות האוטומטיות, עד שלא יהיו מצלמות דיגיטליות, בוודאי יכוונו למהירויות סף גבוהות.

דן לינק: התוצאה תהיה שהרוב העצום של האנשים שנוסעים במהירויות מופרזות גם היום שהן מעל לחוק, 10-20 קמ"ש, לא יקבל שום דוח, למרות שהוא עבר על פני המצלמה במהירות יותר גבוהה.

דן לינק: אני מקבל כמובן את מה שאומר ניצב משנה בן זקרי לגבי תמהיל העבירות שהם היו רוצים להגיע אליו, 75% עבירות כבדות ו-25% עבירות קלות.

דן לינק: ואני חושב שזה נכון.

דן לינק: אבל לפי דעתי אנחנו צריכים להגיע למצב שבו גם העבירות הקלות יהיו מינימליות.

דן לינק: הציבור מעתיק התנהגות במתקנים מסוימים.

דן לינק: גם אם המשטרה תגיד למשל שהיא תאכוף את הכלל הזה בעיקר בדרכים שבהן המהירות המרבית המותרת היא גבוהה מאוד, למשל בדרכים מהירות, הציבור יעתיק את זה גם למתקנים אחרים.

דן לינק: התוצאה תהיה שהמהירות המרבית המותרת הממוצעת תעלה ללא ספק.

דן לינק: זה קרה תמיד בכל מקום, וזה יקרה גם אצלנו.

דן לינק: קורה גם ההיפך כאשר מורידים את המהירות.

דן לינק: צריך להבהיר עוד דבר, ואני לא מגלה שום דבר חדש.

דן לינק: אחד הדברים שמציקים למשטרה ביותר ואני חושב שזה עומד בין היתר ביסודה של ההחלטה האסטרטגית שהתקבלה במשטרה, וניצב משנה בן זקרי העלה את זה גם בפנינו, זה העובדה שכמעט שליש מהאנשים שמקבלים דוחות פונים למשטרה מכיוון שאין להם מה להפסיד.

דן לינק: אני הצעתי בזמנו למשטרה שעל כל פנייה שפונים אליהם תהיה אגרה שהיא להערכתי בגובה של 120 שקלים.

דן לינק: אם הפניה מוצדקת האגרה תוחזר, ואם היא לא מוצדקת האגרה לא תוחזר.

דן לינק: להערכתי במקום 450 אלף פניות, נרד ל-100 אלף פניות.

גאלב מג'אדלה: 120 שקל אגרה זה כמעט חצי מהקנס.

דן לינק: נכון מאוד, וזה יוריד את מספר הפניות הלא מוצדקות בכמעט 100%.

דן לינק: יישארו רק הפניות המוצדקות.

דן לינק: אם הרכב שלי נתפס נוסע מהר, אבל הבן שלי הוא זה שנהג.

דן לינק: אני פונה למשטרה ואני אומר שהרכב רשום על שמי, אבל נהג בו בני ואני אתן גם צילום של רשיון הנהיגה שלו.

דן לינק: זו פנייה מוצדקת.

דן לינק: אבל הרוב העצום של הפניות הוא פניות של קנטור.

דן לינק: המשטרה צודקת בכך שהיא רוצה לנער אותם מעליה.

דן לינק: אבל, יש דרכים נוחות לעשות את זה.

גאלב מג'אדלה: הגישה שלך קונסטרוקטיבית, אבל למה לבקש 120 שקל?

דן לינק: סלקטיביות באכיפה מהסוג שהמשטרה מציעה הוא דבר נכון בהחלט.

דן לינק: גם הטכנולוגיות צריכות להיות משועבדות לטובתנו והמעבר מהמצלמה של פילם למצלמה דיגיטלית כמובן שגם הוא חשוב.

דן לינק: אין לי צל של ספק שגם במצלמות הדיגיטליות המשטרה תשתדל להוריד ממנה את כל הנודניקים, ולכן היא תעלה בפועל, כמו שהיא עושה היום, מעל מרווח החסד של 10 קמ"ש שהוא מרווח מוצהר למרווחים יותר גדולים.

דן לינק: אבל לדעתי, את הבעיה הזאת אפשר לפתור בדרך אחרת כמו שאני הצעתי.

דן לינק: כידוע לכולנו שיטת הניקוד נטפלת ובצדק, לאנשים שמורשעים בעבירות הרבה פעמים או בתדירות גבוהה.

דן לינק: אם אנחנו בהחלטה אומללה אומרים שנהג יכול לנסוע במהירות מופרזת ברורה, ולא ייגרם לו שום נזק מצטבר, הוא אפילו יהיה מוכן לשלם 250 קנס אבל לא יהיו לו נקודות ולא ישללו לו את הרישיון, אז אנחנו יורים לעצמנו ברגל.

דן לינק: לכן החזרת הנקודות לעבירות מהירות קטנות יותר הוא דבר בעיתו לדעתי.

דן לינק: למען ההגינות, אנחנו ביקשנו ובקרוב אנחנו נדון עם אגף התנועה במשטרה לגבי ההשלכות המעשיות של המדיניות הזאת שהם רוצים להנהיג בארץ.

דן לינק: אני בטוח שאנחנו נגיע להבנה בהרבה מאוד דברים.

דן לינק: אבל חייב להיות ברור שנושא מהירות מרבית מותרת הוא נושא טעון, ואני חושש מאוד שלא מהציבור אנחנו ניוושע.

דן לינק: הציבור מוכן לעמוד לצידנו כשמדובר בדברים אחרים.

דן לינק: למשל, אם מישהו נסע בעומס יתר מחפיר אז הציבור ישמח מאוד אם ישביתו לו את המשאית לשלושה חודש או לחודש, משום שרוב הציבור לא נוסע במשאיות ולא סוחב עומס יתר.

דן לינק: אבל, רוב הציבור נהנה לנסוע במהירות מרבית מותרת.

דן לינק: ברוב המקרים לא קורה כלום.

דן לינק: לשמחתי הגדולה, תאונות דרכים הם דבר נדיר למרות שנעשות הרבה טעויות.

דן לינק: נחוצה קומבינציה לא פשוטה של נסיבות כדי שאכן תהיה תאונת דרכים.

דן לינק: רוב האנשים שנוסעים במהירות מופרזת יוצאים נקיים.

דן לינק: למיטב ידיעתי, משרד התחבורה עוד לא יצא במדיניות מוצהרת בנושא הזה.

דן לינק: לכן אני מביע כאן את עמדה של הרשות הלאומית לבטיחות בדרכים.

גאלב מג'אדלה: הם מכינים תוכנית לאומית.

דן לינק: אני יודע את זה היטב.

דן לינק: אני אשמח בבוא הזמן לבוא ולהסביר לכם את התוכנית החדשה הזאת שמר שיינין התבקש לעמוד בראש המכינים אותה.

דן לינק: אני מביע את עמדתה של הרשות הלאומית לבטיחות בדרכים.

דן לינק: להערכתנו, לא צריך לזלזל ולא צריך להתעלם מעבירות מהירות.

דן לינק: כמובן שיש מרווח חסד סביר שאפשר לתת אותו בגלל טכנולוגיה, וגם בית המשפט בעבר התייחס לדברים האלה ואנחנו לא כופרים בזה.

דן לינק: אבל לפי דעתנו, לא צריך להתעלם ולא צריך להיות סלחן לגבי עבירות מהירות "פעוטות".

דן לינק: אם באמת המשטרה תהיה איתנה בדעתה לעבוד במרווחי חסד מהסוג הזה, אני בטוח שתהיה לזה השלכה על אימוץ או אי האימוץ של המלצות ועדת ליבנה.

אורנה קליין: אני רוצה להצטרף לדבריו של דן לינק מכיוון שאני מסכימה עם כל מה שהוא אמר.

אורנה קליין: אני רק רוצה להוסיף לנושא מרווח הסדר שנמצא לו פתרון.

אורנה קליין: שנינו השתתפנו בדיון עם חבורת מחוז ויקטוריה אוסטרליה שפתר את הבעיה, ואצלם אין את המרווח הזה.

אורנה קליין: כלומר, יצאה הכרעה משפטית שאין דבר כזה והטכנולוגיה עובדת והיא תקינה.

אורנה קליין: לכן מהרבה פניות לא היו קיימות משום שלא היתה אפשרות משפטית לעשות את הטכנולוגיה.

אורנה קליין: אין את המרווח הזה של 10 קמ"ש שאומרים שהוא מרווח החסד כי הטכנולוגיה מפספסת לפעמים.

אורנה קליין: בויקטוריה אוסטרליה אין את המרווח הזה כקביעה משפטית.

אורנה קליין: לכן את כל הפניות האלה שמדברים עליהם.

משה בן זקרי: מרווח החסד נוצר בפסקי דין של בית המשפט.

משה בן זקרי: קבעו שלמכשירי אכיפה צריך לתת "טולרנס" של 5% לפה ו-5% לשם, ולכן נוצר מרווח החסד של 10 קמ"ש.

אורנה קליין: במצלמות הדיגיטליות מאוד יכול להיות שניתן לשנות את המרווח הזה וגם להוריד.

משה בן זקרי: אני לא בטוח שנהיה פה בכלל לנושא הזה של מהירויות כשנגיע למצלמות הדיגיטליות.

אורנה קליין: אנחנו נלחץ שזה יהיה כי זה חייב להיות.

אורנה קליין: דבר שני, הגישה שאומרת שקודם כל הנהג צריך לשלם ואחר כך הוא יפנה גם היא פותרת חלק גדול מהבעיה.

משה בן זקרי: אין קשר בין דוחות המהירות לנושא של פניות נהגים.

אורנה קליין: אני העלאתי את זה משום שהם העלו את זה כחלק מהבעיה.

אורנה קליין: המשטרה יצאה לתקשורת עם מהפכת האכיפה והיא למעשה נתנה לגיטימציה לאנשים לנסוע מהר.

אורנה קליין: ניצב שחר איילון אמר שהוא בעצם לא בדיוק הובן ואין כוונה לעשות את זה.

אורנה קליין: אבל המסר שהועבר לנהגים הוא שאפשר לנסוע מהר גם בתוך הערים וגם מחוץ לערים.

אורנה קליין: מהירות זה state of mind, זה לא רק מהירות.

אורנה קליין: גם אם אתה נוהג בתוך העיר במהירות של 70 קמ"ש אז זה מאוד מהר, ואם אתה מוותר על זה אז אוי ואבוי לנו עם מה שיקרה לנו בעתיד הקרוב מאוד.

אורנה קליין: אנחנו יודעים כמה המשטרה נמצאת בשטח וכמה מצלמות יש בשטח כיום לעומת המהפכה הדיגיטלית שהולכת להיות.

אורנה קליין: אבל כיום, אין מספיק כוחות משטרתיים שעומדים בכבישים, ואין מספיק מצלמות.

אורנה קליין: לכן, מהירות של 125 קמ"ש תעבור מהר מאוד למהירות של 135 קמ"ש מחוץ לערים, והיא תעבור למהירות של 70,80 ו-90 קמ"ש בתוך הערים.

אורנה קליין: זו תהיה צרה צרורה, אני בטוחה שזה מה שהולך לקרות.

אורנה קליין: אם אנחנו מוותרים על 20 קמ"ש בתוך הערים, אז תהיה לזה השלכה גם מעבר לזה.

אורנה קליין: אנחנו גם לא מתייחסים לזה כאל משהו מצטבר, ולכן צריך לעשות משהו שהוא כמו על תנאי.

אורנה קליין: נהג שנתפס פעם אחת נוהג ב-20 קמ"ש יותר, יקבל נזיפה.

אורנה קליין: בפעם השלישית הוא צריך לחטוף על הראש.

אורנה קליין: בשיטה הזאת פה אף אחד לא חוטף אף פעם על הראש, ואנשים ימשיכו לצבור עברות מהירות מבלי לצבור אותן בכלל.

אורנה קליין: לא יהיו עברות מהירות על 20 קמ"ש בתוך העיר.

אורנה קליין: נסיעה במהירות של 70 קמ"ש או 90 קמ"ש בתוך העיר פירושה מוות להרבה מאוד אנשים.

אורנה קליין: אני חושבת שאסור לנו לוותר על זה.

אורנה קליין: דובר פה על זליגת מהירות.

אורנה קליין: אנחנו רואים נהגים שנוסעים היום במהירות גבוהה בכביש 6.

אורנה קליין: כאשר הנהגים האלה יורדים מהכביש הם שוכחים שהם ירדו מהכביש, ואתה רואה שהנהגים האלה טסים במהירות של 120 קמ"ש בפאתי כביש 6, בכבישים שבהם המהירות המותרת היא 90 קמ"ש.

אורנה קליין: המהירות זולגת לצדדים והיא נכנסת לתוך הערים.

אורנה קליין: אם אנחנו לא נקפיד על הדברים האלה, ואם אנחנו לא נתייחס לעבירות המהירות הקלות אז המצב לא ישתפר.

אורנה קליין: צריך להיות משהו מצטבר לעניין הזה ואסור לנו לוותר על זה.

אורנה קליין: המסר צריך להיות ברור.

אורנה קליין: מסר שונה מאכיפה.

אורנה קליין: אני עובדת עם המשטרה מהר מאוד ואנחנו מטפלים בנושא של אכיפת מהירות בפרויקטים משותפים שלנו.

אורנה קליין: המשטרה אומרת לי שבחודש הקרוב היא עוסקת בפעילות אחרת וזה ברור, כי זה עניין של כוח-האדם, זה עניין של אפשרויות וטכנולוגיה.

אורנה קליין: אני מבינה את כל זה, אבל הציבור אסור לו לדעת שאנחנו מוותרים על הנושא הזה.

אורנה קליין: הציבור צריך לחשוב שבכל מצלמת מהירות המהירות המותרת היא זו שנתבעת.

אורנה קליין: הוא צריך לדעת שאסור לו לנסוע מהר.

אורנה קליין: הנוער היום הוא הבעייתי ביותר והוא המושפע ביותר.

אורנה קליין: אנחנו יודעים מה קורה לו איך הוא נוהג כאשר האדרנלין זורם לו בגוף.

אורנה קליין: אם אתה נותן לו לגיטימציה לנסוע ב-120 קמ"ש אז תאמינו לי שתאונות הדרכים רק יעלו ואנחנו נבכה לדורות.

אורנה קליין: היתה פגישה בין נציגי "מתונה" וד"ר יעקב אדלר לניצב שחר איילון שאמר שהוא לא הובן כהלכה.

אורנה קליין: אני חושבת שצריך לצאת לציבור עם הכרזה חוזרת שאומרת שאסור לנסוע מעל למהירות המותרת וכי האכיפה כן תפעל ושלא יהיו ויתורים בנושא המהירות.

משה בן זקרי: מר דן לינק אמר שהוא מוסר פה את העמדה הרשמית של הרשות הלאומית.

משה בן זקרי: אני חייב לציין שמנכ"ל הרשות הלאומית היה בסדנא האסטרטגית שבה הוצגה העבודה הסופית.

משה בן זקרי: הוא גם אמר שמשרד התחבורה עדיין לא אמר את דברו.

משה בן זקרי: אני הצגתי את התוכנית הזאת גם לשר התחבורה וגם למנכ"ל הרשות.

משה בן זקרי: אני ציינתי את פניות הנהגים כנתון.

משה בן זקרי: אבל, אין קשר בין סוגי המהירות לפניות הנהגים.

משה בן זקרי: זה נכון שמי שמקבל דוח פונה, אבל צוואר הבקבוק בנושא פניות נהגים הוא לא רק בדוחות מהירות.

אריה אלדד: כמה דוחות בשנה מתוך 1.5 מיליון דוחות הן על מהירות?

משה בן זקרי: בערך 18%.

משה בן זקרי: כמעט בכל ראיון, בין אם אני מדבר ובין אם ראש האגף מדבר, הדברים מובהרים.

משה בן זקרי: אתמול התראיין ראש האגף בתוכנית "אש צולבת" והוא תיקן את הדברים.

משה בן זקרי: אני התראיינתי גם בטלוויזיה וגם ברדיו ואנחנו הודענו שאנחנו לא מוותרים על המהירויות.

משה בן זקרי: אנחנו אומרים את הדבר הזה כמעט בכל ראיון, ואני מקווה שזה יגיע בסופו של דבר לכלל הציבור.

אריה אלדד: נדמה לי שהדיון הזה חשוב בגלל חלון הזמן, וההחלטה הצפויה במשרד התחבורה לשינוי מדיניות.

אריה אלדד: חשוב שאנחנו נאמר את דברנו בחלון הזה לפני שמתקבלת החלטה במשרד התחבורה.

אריה אלדד: שנית, אנחנו באמת חייבים לתקן את הנזק התודעתי שנגרם בציבור, כי הרושם מהכותרת הגדולות בתקשורת היה שעכשיו מותר לנסוע יותר מהר, וכל השאר זה אותיות קטנות.

אריה אלדד: אבל, המסר הכללי היה שמותר לנסוע יותר מהר, ואת זה אנחנו צריכים לתקן כי זה דיני נפשות.

גאלב מג'אדלה: איך אתה רוצה שאנחנו נשפיע על התוכנית הלאומית שמכינים אותה לפני שהיא תוצג?

אריה אלדד: אפשר למשל להזמין את משרד התחבורה לכאן במטרה להציג את הרעיונות המתגבשים, לתת את התשומות של "מתונה" ושל "אור ירוק", ושל מומחים שמתעסקים בדבר הזה כדי להשפיע.

אריה אלדד: ברור לי שהם יודעים את הנתונים, אבל יש משקל לוועדה פרלמנטרית שמתכנסת, שאומרת את דברה, שמבקשת תשובות, ולפעמים תשובות קשות.

אריה אלדד: זה נכון שזה מאוד פופולרי לנסוע מהר, ולפעמים משרדים ממשלתיים רוצים להיות פופולריים.

אריה אלדד: אנחנו לפעמים צריכים לקבל על עצמנו את התפקיד הפחות פופולרי, אבל לדאוג לחיי אדם.

גאלב מג'אדלה: ראשית, אני מודה לכול הצדדים שנטלו חלק בדיון החשוב והפורה הזה.

גאלב מג'אדלה: אני חושב שהיה מקום לקיום דיון מהיר בדחיפות בהצעתו של חבר הכנסת אריה אלדד.

גאלב מג'אדלה: צדקה נשיאות הכנסת בעניין הזה.

גאלב מג'אדלה: היה חשוב לשמוע את כל הצדדים.

גאלב מג'אדלה: חבר הכנסת דורון, אנחנו נמצאים עכשיו בשלב הסיכומים.

גאלב מג'אדלה: האם אתה רוצה להצטרף לסיכומים?

חמי דורון: אני מתנצל שאיחרתי, לא שמעתי את מה שנאמר כאן.

חמי דורון: אני דווקא חושב שישנם היום במדינת ישראל כבישים מסוימים שבהם צריך להעלות את המהירות.

חמי דורון: למשל, כביש 6, כביש מס' 1, הכביש בית קמה בואכה באר-שבע.

חמי דורון: הכביש הזה הוא כביש של ארבעה נתיבים, כביש שהוא פתוח כמעט לחלוטין ויש עליו שמונה ניידות עם רדאר בשעה שש בבוקר ביום שבת, שזה קצת מיותר עם כל הכבוד.

חמי דורון: בערך כל חצי קילומטר עוצרים אותך.

חמי דורון: יש היום במדינת ישראל הרבה כבישים שמבחינת התשתית שלהם הם ערוכים למהירות יותר גבוהה מ-90 קמ"ש.

חמי דורון: אנחנו רואים את זה גם באירופה, בארצות הברית ובקנדה, המהירויות הן גבוהות יותר בכבישים האלה.

חמי דורון: אני אומר את זה כמי שהיה 25 שנה סוכן ביטוח.

חמי דורון: רוב הנזקים, רוב תאונות הדרכים, הן במהירות הקטנות בתוך העיר.

חמי דורון: לא בכבישים המהירים ולא בכבישים שהם מחוץ לעיר.

אריה אלדד: חבר הכנסת דורון, זה ממש פוגע בוועדה שלא שמעת את הנתונים שהוצגו פה על זה שמהירות היא קטלנית.

חמי דורון: אני לא מדבר על מהירות של 150 קמ"ש.

חמי דורון: אבל יכול להיות שהפגיעה תהיה קטלנית יותר כאשר נוסעים ב-100 קמ"ש.

חמי דורון: אבל בסך הכול בדרך כלל, ישנם היום כבישים במדינת ישראל שאין שום סיבה לא להגביר בהם את המהירות.

חמי דורון: יותר מזה, עובדתית והמשטרה יודעת את זה, עד 25 קמ"ש גם בממל"זים כמעט ולא עוצרים את הנהגים.

חמי דורון: אתה לא יודע אם זו הנחייה.

חמי דורון: אבל, עובדה שבין 90 ל-110 קמ"ש כמעט ולא עוצרים נהגים כי מי שנוסע במכונית חדשה היום יודע שהמהירות הממוצעת של מכונית היא בסביבות 100-110 קמ"ש.

אורנה קליין: אז למה שלא ניסע בפאנטומים?

חמי דורון: חברים, אני יודע שאני לא בא לומר כאן עמדה פופולרית.

אריה אלדד: להיפך, היא מאוד פופולרית.

אריה אלדד: הציבור רוצה לנסוע מהר.

אריה אלדד: אתה מייצג את רוב העם שרוצה לדהור על הכביש.

חמי דורון: אני לא בא לייצג אף אחד בעניין הזה.

חמי דורון: אני אומר שישנם היום במדינת ישראל כבישים שכאשר נוסעים בהם במהירות של 90 קמ"ש נגרם נזק גם לתנועה וגם קורות תאונות.

חמי דורון: אני אומר לכם את הדברים האלה כמי שעסק 25 שנה בתחום הביטוח.

חמי דורון: טיפלתי באלפי תאונות, לא במאות.

חמי דורון: אני טיפלתי באלפי תאונות במהלך 25 שנה שבהן הייתי סוכן ביטוח.

חמי דורון: 90% מהתאונות שטיפלתי בהן היו בתוך העיר במהירות של 40 קמ"ש, ולא במהירות של 120 קמ"ש.

אריה אלדד: חבר הכנסת דורון, אתה לא התייחסת לכול הנתונים שנאמרו פה, ואתה בא ואומר דברים.

חמי דורון: חבר הכנסת אלדד, אני אמרתי שאני מתנצל שלא הגעתי קודם.

חמי דורון: אני באתי להביע את דעתי.

גאלב מג'אדלה: חבר הכנסת דורון, אם אדוני היה מגיע דקה לפני דברי הסיכום שלי הוא היה משכיל אותנו והיינו שומעים את דעתו בכבוד הראוי.

אורנה קליין: ראשית, מהירות זה לא 125 קמ"ש, זה גם 75 קמ"ש בתוך העיר.

אורנה קליין: דבר נוסף, ישנו חלק בכביש 6 שהוא כבר כביש אדום.

אורנה קליין: אתה אומר שהתשתית בחלק מהכבישים מתירה נסיעה מהירה, ואני רוצה לומר לך שרק בשנה האחרונה יש 8 הרוגים בחלק מכביש 6.

חמי דורון: האם את יודעת למה?

חמי דורון: היתה על זה כתבה מצוינת.

חמי דורון: זה לא בגלל תנאי הכביש ולא בגלל תנאי הנהיגה, אלא בגלל זה שרוב השנה נוהגים במכוניות במהירות 90 קמ"ש, וברגע שנהג מעלה את המהירות של הנסיעה ל-140 קמ"ש בתקופת זמן קצרה הצמיג מתפוצץ.

חמי דורון: מומחים אומרים שהצמיג מתרחב במהירות כזאת גבוהה.

חמי דורון: הוא לא רגיל לעמוד בעומס הזה ולכן הוא מתפוצץ.

דן לינק: לכן למהירות יש קשר לתאונות האלה.

אורנה קליין: מהירות היא state of mind, היא קשורה להרבה מאוד נושאים אחרים.

אורנה קליין: גם אני אוהבת לנסוע מהר, כולנו אוהבים לנסוע מהר, לכולנו יש מכוניות טובות.

אורנה קליין: אבל, אנחנו צריכים להבין שזה הורג, ואם אנחנו לא נעצור את זה אז זה ימשיך להרוג.

דן לינק: קשה לעבוד בשיטה שלאחר שיש סיכום באה בטריה חדשה של טיעונים שאנחנו לא יכולים להתייחס אליהם.

דן לינק: אם תהיה ישיבה נוספת של הוועדה בנושא הזה, אנחנו נשמח להתייחס גם לדברים שהועלו על-ידי חבר הכנסת דורון.

חזי שוורצמן: חבר הכנסת דורון הביע את דעתו בנוגע למהירות בכבישים, וזה בסדר.

חזי שוורצמן: המצגת שהציג חבר הכנסת אלדד שאותה לא ראה חבר הכנסת דורון, היא לא שחור לבן.

חזי שוורצמן: זה לא כל פעם שכאשר מעלים מהירות בכביש אז יש עלייה בהרוגים ב-80, 90, 100%.

חזי שוורצמן: זה לא נכון.

אריה אלדד: לא ב-80%, ב-18%, והראנו בחמש מדינות.

חזי שוורצמן: גם לא.

חזי שוורצמן: אני בטוח שבמצגת הזאת יש הרבה שקפים מוסתרים, שיש כבישים בעולם שהעלו את המהירות והתאונות ירדו, כמו בישראל.

אריה אלדד: שקפים מוסתרים?

אריה אלדד: אני יכול להעביר לך את המצגת.

חזי שוורצמן: כאשר הועלתה בשנת 1993 המהירות מ-90 קמ"ש ל-100 קמ"ש, כמות ההרוגים בתאונות ירדה בכבישים המהירים, בכביש מס' 1, בכביש מס' 4.

חזי שוורצמן: בשנת 1997 קמה ועדת ליבנה במטרה לבדוק האם העלאת המהירות היתה מוצדקת.

חזי שוורצמן: היא לא מצאה שיש עלייה בתאונות.

חזי שוורצמן: היתה עלייה בתאונות דווקא בכביש אחר שהמהירות בו לא הועלתה.

חזי שוורצמן: זאת אומרת, זה לא שחור לבן וזה המסר שלי.

חזי שוורצמן: אם זה היה שחור לבן אז בואו נסגור את הכבישים ונוריד את כולם ל-70 קמ"ש.

אריה אלדד: מנכ"לית "מתונה" אמרה שמהירות זה state of mind.

אריה אלדד: בארץ נהרגים יותר אנשים בגלל מהירות.

אריה אלדד: לא פר קטע כביש שבו מותר, אלא באמת בגלל האווירה הכללית.

אריה אלדד: הכותרות שעשה ניצב שחר איילון היו כאלה שמותר לנסוע יותר מהר כי הותרה הרצועה.

חזי שוורצמן: כשהעלו את המהירות מ-90 קמ"ש ל-100 קמ"ש בשנת 1993, המתנגדים אמרו שיהיו פה מהירויות מטורפות של 150 קמ"ש ומעלה לכיוון ה-200 קמ"ש.

חזי שוורצמן: בפועל המהירות של הנהגים היתה 107 קמ"ש לפני העלאת המהירות, ואחרי העלאת המהירות עלתה המהירות בקמ"ש אחד ל-108 קמ"ש בסך הכול, ואני מדבר על הממוצע.

חזי שוורצמן: לא היתה הקרנה.

חזי שוורצמן: כלומר, לא נמצאה הקרנה, לא בדקו את ההקרנה.

חזי שוורצמן: אין הקרנה לכבישים אחרים, אין כזה דבר.

חזי שוורצמן: אם אתה יורד מכביש מהיר לכביש אחר, אתה תיסע במהירות המותרת שבה אתה יכול לנסוע.

יורם אסידון: איך מסבירים את זה שכמות ההרוגים עולה?

אריה אלדד: מספר ההרוגים עולה.

אריה אלדד: הפיזיקה של התאונה היא ברורה.

חמי דורון: המהירות היא לא הפקטור, אלה מיומנות הנהג היא הפקטור.

חמי דורון: הפקטור הוא גם החינוך לנהיגה והבנת הכביש.

חמי דורון: זה בדיוק העניין.

אריה אלדד: המהירות היא פקטור.

חמי דורון: תחנך את הנוער, תלמד נהיגה נכונה.

חמי דורון: אל תלמד להעביר מהלכים ולהעביר טסט.

חמי דורון: זה מה שתלמד, זה לא קשור למהירות.

יורם אסידון: חבר הכנסת דורון, אתה צודק לגבי מיומנויות נהגים ולגבי הכשרה.

יורם אסידון: עד שכל הנהגים במדינת ישראל, או החלק המכריע שלהם, לא יהיה מיומן דיו כדי להתמודד עם תאונה במהירויות גבוהה, צריך לאסור עליהם את החריגה מהמהירות.

גאלב מג'אדלה: תודה רבה, הדיון תם.

גאלב מג'אדלה: אני רוצה להודות לכול הגורמים שנטלו חלק בדיון.

גאלב מג'אדלה: אני חושב שהדיון היה דיון פורה.

גאלב מג'אדלה: הדבר המרכזי ביותר הוא שאנחנו עמדנו על טעות בהלך רוח או חשיבה או תחושה שמותר לנהגים לנהוג במהירות גבוהה בעקבות הצהרה שהיתה.

גאלב מג'אדלה: אנחנו עכשיו אומרים באופן הכי ברור שאין היתר לנסוע במהירות יותר גבוהה מהמהירות הקבועה, ושתהיה בהחלט אכיפה בצורה מסודרת.

גאלב מג'אדלה: אנחנו ממליצים להחזיר את שיטת הניקוד.

גאלב מג'אדלה: שיטת הניקוד נחוצה.

גאלב מג'אדלה: חשוב שיהיה כאן עונש מצטבר במטרה להקטין את העבירות.

גאלב מג'אדלה: אנחנו בהחלט לוקחים בחשבון את נושא החינוך לנהיגה נכונה משום שהוא מהווה טיפול מונע שיכול להקטין את בעיית תאונות הדרכים שכולנו סובלים ממנה.

גאלב מג'אדלה: המסר לציבור הוא לא רק שאסור לנסוע מעל למהירות הקבועה, אלא המסר הוא גם בתחום החינוך לנהיגה נכונה, התחשבות בזולת.

גאלב מג'אדלה: ככנסת וכאנשי ציבור יש לנו תפקיד גם בתחום הזה.

גאלב מג'אדלה: תודה רבה, הישיבה נעולה.